РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/178-24

28. фебруар 2025. године

Б е о г р а д

ЗАПИСНИК

20. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 28.ФЕБРУАРА 2025. ГОДИНЕ

Седница је почела у 9,00 часова.

Седницом је председавао Верољуб Арсић, председник Одбора.

Седници су присуствовали чланови Одбора: Ана Белоица Мартаћ, Светлана Милијић, Тијана Давидовац, Ненад Крстић, Акош Ујхељи, Загорка Алексић и Ило Михајловски.

Седници су присуствовали заменици чланова Одбора: Јасмина Палуровић и Снежана Пауновић (заменик Душана Бајатовића).

Седници нису присуствовали чланoви Одбора: Никола Радосављевић, Бранко Павловић, Душан Никезић, Пеђа Митровић, Мирослав Алексић, Ненад Митровић, Владимир Јелић, нити њихови заменици.

На позив председника, седници су присуствовали представници Народне банке Србије: Јоргованка Табаковић, гувернер; Дарко Стаменковић, генерални директор Сектора за контролу пословања банака; Стефан Ковачевић, генерални директор Сектора за девизне послове и кредитне односе са иностранством; Дејан Девић, генерални директор Дирекције за законодавно-правне послове и Татјана Жужа, виши саветник за односе са државним институцијама; представници Министарства финансија: Бранка Ђорђевић и Оливера Здравковић из Сектора за финансијски систем и Драган Бабић и Стефан Милановић из Управе за јавни дуг.

На предлог председника, Одбор је једногласно (10 гласова за) утврдио следећи

Д н е в н и р е д:

1. Разматрање Предлога закона о заштити корисника финансијских услуга, који је поднела Народна банка Србије (број 400-2813/24 од 25. новембра 2024. године), у начелу;

2. Разматрање Предлога закона о изменама и допунама Закона о банкама, који је поднела Народна банка Србије (број 422-2814/24 од 25. новембра 2024. године), у начелу;

3. Разматрање Предлога закона о изменама и допунама Закона о Народној банци Србије, који је поднела Народна банка Србије (број 422-2811/24 од 25. новембра 2024. године), у начелу;

4. Разматрање Предлога закона о изменама и допунама Закона о девизном пословању, који је поднела Народна банка Србије (број 400-2812/24 од 25. новембра 2024. године), у начелу;

5. Разматрање Предлога закона о давању гаранције Републике Србије у корист Banca Intesa AD Beograd за измиривање обавеза Јавног предузећа „Србијагас“ Нови Сад, по основу уговора о кредиту ради изградње разводног гасовода Београд-Ваљево-Лозница, који је поднела Влада (број 011-2768/24 од 22. новембра 2024. године), у начелу;

6. Разматрање Предлога закона о давању гаранције Републике Србије у корист ОТP banke Srbija akcionarsko društvo Novi Sad и Банке Поштанска штедионица акционарско друштво Београд за измиривање обавеза Јавног предузећа „Србијагас“ Нови Сад, по основу уговора о кредиту ради изградње примопредајних станица Хоргош, Подземно складиште гаса Банатски Двор и Лозница, који је поднела Влада (број 011-2769/24 од 22. новембра 2024. године), у начелу;

7. Разматрање Предлога закона о давању гаранције Републике Србије у корист Banca Intesa AD Beograd и Банке Поштанска штедионица акционарско друштво Београд за измиривање обавеза Јавног предузећа „Србијагас“ Нови Сад, по основу уговора о кредиту ради изградње разводног гасовода Лесковац-Врање, који је поднела Влада (број 011-2770/24 од 22. новембра 2024. године), у начелу;

8. Разматрање Предлога закона о давању гаранције Републике Србије у корист Банке Поштанска штедионица акционарско друштво Београд за измиривање обавеза Јавног предузећа „Србијагас“ Нови Сад за финансирање развоја дистрибутивне мреже, укључујући мерне станице као и рехабилитацију гасоводног система и јачање транспортних и складишних капацитета гасовода у Републици Србији, који је поднела Влада (број 011-2771/24 од 22. новембра 2024. године), у начелу.

Одбор је једногласно (10 гласова за) прихватио предлог председника Одбора да се обави заједнички начелни претрес о тач. 1. до 8. предложеног дневног реда, у складу са чланом 157. став 2. Пословника Народне скупштине, с тим да ће се Одбор изјашњавати о свакој тачки појединачно.

Пре почетка заједничког начелног претреса о тачкама дневног реда, председник Одбора је обавестио чланове Одбора да је Влада доставила Мишљење о предлозима закона од 1. до 3.тачке дневног реда, у складу са чланом 155. Пословника Народне скупштине.

\* \* \*

ЗАЈЕДНИЧКИ НАЧЕЛНИ ПРЕТРЕС О ТАЧ. 1. ДО 8. ДНЕВНОГ РЕДА

Јоргованка Табаковић, гувернер Народне банке Србије образложила је Предлог закона о заштити корисника финансијских услуга, Предлог закона о изменама и допунама Закона о банкама , Предлог закона о изменама и допунама Закона о Народној банци Србије и Предлог Закона о изменама и допунама Закона о девизном пословању.

Гувернер НБС истакла је да се Предлогом закона о заштити корисника финансијских услуга предложена ограничења каматних стопа односе на све врсте кредита - стамбене кредите, потрошачке и готовинске кредите укључујући и кредитне картице као и дозвољена и недозвољена прекорачења на текућим рачунима. Максимална вредност ефективне каматне стопе код кредитне картице ће до следеће промене референтне стопе Народне банке Србије износити 17,75% а за дозвољено и недозвољено прекорачење по текућем рачуну 19,75%. Максимална каматна стопа за готовинске и потрошачке кредите ће износити 14,75% док би ефективна стопа била ограничена на 15,75%. Максимална каматна стопа која је предложена за стамбене кредите је просечна пондерисана каматна стопа на постојеће стање кредита увећана за једну четвртину стопе, при чему се увећање примењује тек од 2028. године. До почетка примене постоје два прелазна периода: први период траје током 2025. године када ће максимална стопа износити 5,0% на све постојеће и новоодобрене стамбене кредите са променљивом стопом, као и на новоодобрене са фиксном стопом, док ће други прелазни период важити током 2026. и 2027. године када ће максимална стопа бити једнака просечној пондерисаној стопи на постојеће стање кредита за променљиву стопу и новоодобрене за фиксну стопу увећанoj за једну петину.

У даљем излагању, Јоргованка Табаковић нагласила је да је један од циљева доношења Закона о изменама и допунама Закона о банкама да се употпуни ефикасност и ефективност већ успостављеног оквира за реструктурирање банака уз истовремено даље усклађивање у овој области с Директивом 2014/59 ЕУ. С тим у вези, најважнија новина овог предлога закона је образовање Фонда за реструктурирање банака у циљу обезбеђивања додатне заштите јавних средстава, а којим ће управљати Народна банка Србије.

Основни циљ доношења Закона о изменама и допунама Закона о Народној банци Србије је даљи развој савремених решења у вршењу функције централне банке као би она била ефикаснија у одговорима на новине на финансијским тржиштима. Предложена решења односе се на: право прече куповине Народне банке Србије у вези са златом добијеним експлоатацијом рудних богатстава по тржишним принципима, унапређење рада Савета гувернера, правни основ да Народна банка Србије издаје динар у дигиталном облику, као и даље усклађивање законодавног оквира са правним тековинама ЕУ у оквиру Преговарачког поглавља 17.

Гувернер Народне банке Србије у даљем излагању образложила је разлоге за доношење Закона о изменама и допунама Закона о девизном пословању. Предложене измене односе се на даље унапређење правних оквира за контролу девизног и мењачког пословања и јачање надзорних овлашћења Народне банке Србије у овој области.

Драган Бабић из Управе за јавни дуг, образложио је потребу за доношењем Закона о давању гаранције Републике Србије у корист банака за измиривање обавеза Јавног предузећа "Србијагас" Нови Сад, које је предложила Влада.

Разлози за доношење Закона о давању гаранције Републике Србије у корист Banca Intesa AD Beograd за измиривање обавеза Јавног предузећа "Србијагас" Нови Сад садржани су у члану 16. став 4. Закона о јавном дугу, односно у потписаним уговору у износу од 30.000.000 евра ради изградње разводног гасовода Београд-Ваљево-Лозница. У потписаном уговору, повлачење средстава кредита у износу до 30.000.000 евра условљено је давањем гаранције Републике Србије односно ступањем на снагу закона о давању гаранције Републике Србије.

Разлози за доношење Закона о давању гаранције Републике Србије у корист ОТP banke Srbija akcionarsko društvo Novi Sad и Банке Поштанска штедионица акционарско друштво Београд за измиривање обавеза Јавног предузећа „Србијагас“ Нови Сад, по основу уговора о кредиту ради изградње примопредајних станица Хоргош, Подземно складиште гаса Банатски Двор и Лозница, садржани су у члану 16. став 4. Закона о јавном дугу, односно у потписаним уговорима у износу до 60.000.000 евра ради изградње примопредајних станица Хоргош, Подземно складиште гаса Банатски Двор и Лозница. У потписаним уговорима, повлачење средстава кредита у износу до 60.000.000 евра условљено је давањем гаранције Републике Србије односно ступањем на снагу овог закона.

Разлози за доношење Закона о давању гаранције Републике Србије у корист Banca Intesa AD Beograd и Банке Поштанска штедионица акционарско друштво Београд за измиривање обавеза Јавног предузећа „Србијагас“ Нови Сад, по основу уговора о кредиту ради изградње разводног гасовода Лесковац-Врање, садржани су у члану 16. став 4. Закона о јавном дугу, односно у потписаним уговорима у износу до 60.000.000 евра ради изградње разводног гасовода Лесковац-Врање. У потписаним уговорима, повлачење средстава кредита у износу до 60.000.000 евра условљено је давањем гаранције Републике Србије односно ступањем на снагу овог закона.

Разлози за доношење Закона о давању гаранције Републике Србије у корист Банке Поштанска штедионица акционарско друштво Београд за измиривање обавеза Јавног предузећа „Србијагас“ Нови Сад за финансирање развоја дистрибутивне мреже, укључујући мерне станице као и рехабилитацију гасоводног система и јачање транспортних и складишних капацитета гасовода у Републици Србији садржани су у члану 16. став 4. Закона о јавном дугу, односно у потписаним уговорима у износу до 51.000.000 евра за финансирање развоја дистрибутивне мреже, укључујући мерне станице као и рехабилитацију гасоводног система и јачање транспортних и складишних капацитета гасовода у Републици Србији. У потписаном уговору, повлачење средстава кредита у износу до 51.000.000 евра условљено је давањем гаранције Републике Србије, односно ступањем на снагу овог закона.

Законом о буџету Републике Србије за 2024. годину, чланом 3. предвиђено је давање гаранције Републике Србије код домаћих и страних пословних банака за ЈП "Србијагас" Нови Сад за капиталне инвестиције за развој дистрибутивне мреже, укључујући мерне станице, као и рехабилитацију гасоводног система и јачање транспортних и складишних капацитета гасовода у Републици Србији.

У дискусији су учествовали Снежана Пауновић, Верољуб Арсић и Ило Михајловски, чија су излагања тонски снимана.

\* \* \*

Одбор је, затим, прешао на одлучивање о Првој до Осме тачке дневног реда.

**1. тачка дневног реда**

Одбор за финасије, републички буџет и контролу трошења јавних средстава је једногласно (10 гласова за) одлучио да предложи Народној скупштини да прихвати Предлог закона о заштити корисника финансијских услуга, у начелу.

Одбор за финасије, републички буџет и контролу трошења јавних средстава је једногласно (10 гласова за) одлучио да прихвати амандман Владе на члан 73. Предлога закона.

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је одлучио да поднесе

И З В Е Ш Т А Ј

Одбор је, у складу са чланом 155. став 3. Пословника Народне скупштине, одлучио да предложи Народној скупштини да прихватиПредлог закона о заштити корисника финансијских услуга, који је поднела Народна банка Србије, у начелу, са амандманом Владе поднетим на члан 73. Предлога закона.

За известиоца Одбора на седници Народне скупштине одређен је Верољуб Арсић, председник Одбора.

**2. тачка дневног реда**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је једногласно (10 гласова за) одлучио да поднесе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихватиПредлог закона о изменама и допунама Закона о банкама, који је поднела Народна банка Србије, у начелу.

За известиоца Одбора на седници Народне скупштине одређен је Верољуб Арсић, председник Одбора.

**3. тачка дневног реда**

Одбор за финасије, републички буџет и контролу трошења јавних средстава је једногласно (10 гласова за) одлучио да предложи Народној скупштини да прихвати Предлог закона о изменама и допунама Закона о Народној банци Србије, у начелу.

Одбор за финасије, републички буџет и контролу трошења јавних средстава је једногласно (10 гласова за) одлучио да прихвати амандман Владе на члан 20. Предлога закона.

Одбор за финасије, републички буџет и контролу трошења јавних средстава је већином гласова (9 гласова за, 1 није гласао) одлучио да прихвати амандман Владе на члан 26. Предлога закона.

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је одлучио да поднесе

И З В Е Ш Т А Ј

Одбор је, у складу са чланом 155. став 3. Пословника Народне скупштине, одлучио да предложи Народној скупштини да прихватиПредлог закона о изменама и допунамаЗакона о Народној банци Србије, који је поднела Народна банка Србије, у начелу, са амандманима Владе поднетим на чл. 20. и 26. Предлога закона.

За известиоца Одбора на седници Народне скупштине одређен је Верољуб Арсић, председник Одбора.

**4. тачка дневног реда**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је једногласно (10 гласова за) одлучио да поднесе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихватиПредлог закона о изменама и допунама Закона о девизном пословању, који је поднела Народна банка Србије, у начелу.

За известиоца Одбора на седници Народне скупштине одређен је Верољуб Арсић, председник Одбора.

**5. тачка дневног реда**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је једногласно (10 гласова за) одлучио да поднесе

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о давању гаранције Републике Србије у корист Banca Intesa AD Beograd за измиривање обавеза Јавног предузећа "Србијагас" Нови Сад, по основу уговора о кредиту ради изградње разводног гасовода Београд-Ваљево-Лозница, који је поднела Влада, у начелу.

За известиоца Одбора на седници Народне скупштине одређен је Верољуб Арсић, председник Одбора.

**6. тачка дневног реда**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је једногласно (10 гласова за) одлучио да поднесе

|  |
| --- |
| И З В Е Ш Т А Ј  Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о давању гаранције Републике Србије у корист OTP banke Srbija akcionarsko društvo Novi Sad и Банке Поштанска штедионица акционарско друштво Београд за измиривање обавеза Јавног предузећа "Србијагас" Нови Сад, по основу уговора о кредиту ради изградње примопредајних станица Хоргош, Подземно складиште гаса Банатски Двор и Лозница, који је поднела Влада, у начелу. |
|  |

За известиоца Одбора на седници Народне скупштине одређен је Верољуб Арсић, председник Одбора.

**7. тачка дневног реда**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је једногласно (10 гласова за) одлучио да поднесе

|  |
| --- |
| И З В Е Ш Т А Ј  Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о давању гаранције Републике Србије у корист Banca Intesa AD Beograd и Банке Поштанска штедионица акционарско друштво Београд за измиривање обавеза Јавног предузећа "Србијагас" Нови Сад, по основу уговора о кредиту ради изградње разводног гасовода Лесковац-Врање, који је поднела Влада, у начелу.  За известиоца Одбора на седници Народне скупштине одређен је Верољуб Арсић, председник Одбора. |
|  |

**8. тачка дневног реда**

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава је једногласно (10 гласова за) одлучио да поднесе

|  |
| --- |
| И З В Е Ш Т А Ј  Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о давању гаранције Републике Србије у корист Банке Поштанска штедионица акционарско друштво Београд за измиривање обавеза Јавног предузећа "Србијагас" Нови Сад за финансирање развоја дистрибутивне мреже, укључујући мерне станице као и рехабилитацију гасоводног система и јачање транспортних и складишних капацитета гасовода у Републици Србији, који је поднела Влада, у начелу.  За известиоца Одбора на седници Народне скупштине одређен је Верољуб Арсић, председник Одбора. |
|  |

Седница је завршена у 10,10 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић Верољуб Арсић